b'\n_START_ARTICLE_\nAngina pektoris\n_START_SECTION_\nVzroki\n_START_PARAGRAPH_\nNajpogostej\xc5\xa1i razlog za zni\xc5\xbeano preskrbo sr\xc4\x8dne mi\xc5\xa1ice s kisikom so ateroskleroti\xc4\x8dne zo\xc5\xbeitve koronarnih arterij. V manj\xc5\xa1em odstotku je ishemija sr\xc4\x8dne mi\xc5\xa1ice posledica neateroskleroti\xc4\x8dnih vzrokov. Neateroskleroti\xc4\x8dni vzroki so lahko prirojeni (prirojene nepravilnosti ven\xc4\x8dnih arterij, na primer prirojene fistule, anevrizme) in pridobljeni (neateroskleroti\xc4\x8dne zo\xc5\xbeitve ven\xc4\x8dnih \xc5\xbeil, vazospazem, vnetje stene aorte, na primer zaradi sifilisa). Pogostej\xc5\xa1i so slednji. Angina pektoris je neredko posledica kombiniranega delovanja ve\xc4\x8d dejavnikov, tako ateroskleroze kot tudi neateroskleroti\xc4\x8dnih dejavnikov. Za natan\xc4\x8dno opredelitev vzrokov je treba opraviti predvsem koronarografijo.'